钦定古今图书集成/明伦汇编/官常典/第739卷 > 刘珂〈子镈〉
## 钦定古今图书集成/明伦汇编/官常典/第739卷 > 刘珂〈子镈〉

按《齐河县志》：“珂，古伦乡人，以直谅称。正德六年，流贼
万馀骑至齐河东岸，值河水泛涨，知县李秀亟令沉
船，贼因不获猝渡。及夜，城中士民皆遁，珂遣妻女出，
惟幼子镈从之。次日，贼以门板成筏，渡河薄城下，亟
攻，城陷。贼执珂及子镈，以刀恐之，使索妇女。珂曰：‘遍
城皆我亲故，若助汝抢掠，就羞杀了，何面目见乡里，
宁杀我’！”贼怒，以刀断镈臂，珂不视，愤骂益厉。贼并珂
缚于世科坊，杀之。至今人相传诵谣曰：无似刘珂羞
杀了。